dh-unibe/image-text_koenigsfelden-charters-post-1500 huggingface dataset:
14 juin 1372
Ich Uͦlrich Utzenberg schulth̄ zuͦ Sultz tuͦn kunt aller menlich mit urkûnde dis briefez
daz vor mir in offenē gericht die bescheidē frowe Gerschi Hardˀin vō Gebliswilr mit
wissen gunst und geheisse Wˀnher Ernins irs vogtez und elichen mannē sich under
dz gericht zuͦ Sultz vˀbant umb dise nachgescˀben sache als recht wz ✳ und gap do zuͦ
mole mit dem selbē irem vogt in wechsels wisze uff mit hand un̄ mit mūde und
mit allem recht als do zuͦ male mit urteil bi dem eide ane widerrede erteilt wart
dz es kraft und hant festi haben sol nū und her nach ✳ dem bescheiden Jegkelin
von Bollewilr ein burgˀ zuͦ Sultz der oͧch den wechsel un̄ die gabe in sin hant name
vō der egen̄ Gˀschin Hardˀin und irem vogt ✳ in namē der erwirdigē geistlichē frowē
der eptischin und dez cōventez gemeinlich zuͦ Kùnxfelt ✳ wand er dē wechsel in irē
nāmen teit ✳ zwei jûch matten ✳ die Gˀschi Hardˀin vorgen̄ hette indem ban̄e zuͦ
Bollewil̄r gelegē nebent dem sunphe ✳ einsit und dz vō Bollewilr guͤtˀ andˀsit
sint lidig eigē ✳ dez die vorḡ frowe Gˀschi ir trûwe an eins rechtē eit stat gap
dz sû nût anders wûst den̄e dz sû eigē wˀent ✳ und lopte fûr sich un̄ ir erben
die vorḡ frowē und ir nachkomen do fûr zuͦ wˀende an allen stettē und gegē allˀ
mēlich wo ez not tuͦt ane gevˀde ✳ umb ein jûch agkˀs ✳ die die vorḡ frowē von
Kûnxfelt hettent indem banne zuͦ Hadestat nebēt Heinrich Heidē einsit ✳ und dˀ
von Jungholtz guͤter andersit und umb ein widegerteli so die selbē frowē hettē
indē egen̄ ban̄e nebēt Roͤscheknechtez mattē ist oͧch lidig eigē oͧch lopt die vorḡ
frowe Gˀschi mit dem egen̄ irem vogt fûr sich und ir erbē bi guͦten trûwen an
eidstat disen wechsel un̄ wz von inē an disem brief gescˀben stot ewiklich stete zuͦ
habēde und do wider niemer zuͦ tuͦnde noch schaffen getō heimlich noch offenlich
allez ane gevˀde hie bi warēt ingericht die bescheiden Hem̄a vō Bollewilr Ruͦtz Schùrˀ
Heinrich Solaber Hem̄a Reinbolt Wˀnher Kesseler Volrot burgˀ zuͦ Sultz und ander erber
lût genuͦg har ûber zuͦ einˀ gantzē sicherheit aller vorgescˀben dingē hab ich
Uͦlrich Utzēberg schulth̄ vorḡ min eigē ingesigel wand es vor mir mit urteil
beschochen ist min eigē ingesigel gehēket andisen biref der gebē wart do
man zalt vō gottez gebûrt drûzechen hūdert sibēzig und zwei jar dez nechstē
mentag₎ nach sant Barnaben tag dez heiligē zwelf botten. ✳